Diari Oficial de la Generalitat Valenciana


Sumari del DOGV 5403, del 07-12-2006 (2006/13546)

ORDE de 2 de novembre de 2006, de la Conselleria d'Empresa, Universitat i Ciència, per la qual s'aproven les bases reguladores per a complementar les beques a la mobilitat dels estudiants universitaris, Programa Sòcrates Erasmus, per al curs 2006/2007.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5403

Data del DOGV
:   07-12-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/13258


Data del document
:   02-11-2006

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * ajuda pública
    * estudiant
    * suport econòmic
    * assignació per estudis
    * mobilitat escolar
    * universitat

ORDE de 2 de novembre de 2006, de la Conselleria d'Empresa, Universitat i Ciència, per la qual s'aproven les bases reguladores per a complementar les beques a la mobilitat dels estudiants universitaris, Programa Sòcrates Erasmus, per al curs 2006/2007. [2006/13761]  
El desenrotllament de la dimensió internacional constituïx una de les claus en la millora dels ensenyaments universitaris. En este sentit hi ha diverses iniciatives en este camp, per al foment de la mobilitat d'estudiants universitaris que permet realitzar part dels estudis en altres països.  
Les universitats de la Comunitat Valenciana, conscients de la importància d'esta dimensió europea, ha participat en estes accions des del principi, i han obtingut el finançament per part de les institucions i dels fons propis.  
La Generalitat amb la voluntat de fomentar la dimensió europea en les universitats valencianes, oferix als estudiants universitaris estes ajudes, com a mecanisme per a garantir i millorar la participació dels estudiants valencians en els programes de mobilitat per a la realització d'estudis universitaris en altres països. Amb esta finalitat, el Decret 40/2002, de 5 de març (DOGV núm. 4.207, de 11.03.2002), del Govern Valencià, de mesures de suport als estudiants universitaris en la Comunitat Valenciana, modificat pel Decret 88/2006, de 16 de juny (DOGV núm. 5.284, de 20.06.2006), va disposar que es podrien establir ajudes complementàries a les beques del Programa Sòcrates Erasmus per al foment de la mobilitat dels estudiants universitaris de la Comunitat Valenciana.  
Per tot allò, fent ús de les atribucions que em conferix l'article 35 de la Llei 5/1983, de Govern Valencià i el Decret 184/2004, del Consell de la Generalitat, pel qual s'aprova el Reglament Orgànic i Funcional de la Conselleria d'Empresa, Universitat i Ciència,  
ORDENE  
Primer  
Convocar les ajudes complementàries a les beques per al foment de la mobilitat, Programa Sòcrates Erasmus, dels estudiants universitaris de la Comunitat Valenciana, per al curs 2006/2007.  
Segon  
L'import global màxim de les ajudes que s'han de concedir no excedirà de quatre-cents cinquanta-cinc mil dos-cents setanta euros (455.270 €) a càrrec de la línia de subvenció T3171000 del programa 422.60 .Universitat i Formació Superior. de l'exercici pressupostari corresponent a l'any 2007 i la seua concessió estarà condicionada a l'existència en el pressupost de l'any 2007 de crèdit suficient i adequat.  
Tercer  
S'aproven les bases que han de regir la concessió de beques a què fa referència esta orde i que s'especifiquen com a annex de la present Orde.  
Disposicions finals  
Primera  
Es faculta el director general d'Universitat i Formació Superior, perquè dicte les instruccions complementàries que siguen necessàries per a dur a terme el que disposa esta orde, i delega l'atribució de resoldre la present convocatòria.  
Segona  
Esta orde entrarà en vigor el mateix dia de la publicació en el Diari Oficial de la Generalitat.  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i el Procediment Administratiu Comú i els articles 10, 14 i 46 de la Llei reguladora de la Jurisdicció Contenciosa administrativa, la present Orde, que posa fi a la via administrativa, podrà ser recorreguda potestativament en reposició o caldrà plantejar directament el recurs contenciós administratiu, en els terminis i davant els òrgans que s'indiquen a continuació:  
a) El recurs de reposició s'haurà d'interposar davant el conseller d'Empresa, Universitat i Ciència, en el termini d'un mes comptador des de l'endemà de la publicació en el Diari Oficial de la Generalitat.  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació en el Diari Oficial de la Generalitat.  
València, 2 de novembre de 2006  
El conseller d'Empresa, Universitat i Ciència  
Justo Nieto Nieto  
ANNEX I  
Bases per a la concessió d'ajudes  
Primera. Objecte  
L'objecte de la present convocatòria és incrementar la quantia de les beques que reben els alumnes de les universitats de la Comunitat Valenciana beneficiaris del Programa de la Unió Europea Sòcrates, acció Erasmus, a fi de dur a terme períodes d'estudi reconeguts en les institucions associades d'altres països membres de la Unió Europea.  
Segona. Beneficiaris  
Els alumnes de les universitats de la Comunitat Valenciana i dels centres universitaris adscrits a estes beneficiaris del Programa Sòcrates Erasmus durant el curs acadèmic 2006/2007.  
Tercera. Requisits  
Els beneficiaris han de reunir els requisits següents:  
a) Tindre la residència administrativa en qualsevol municipi de la Comunitat Valenciana.  
b) Ser beneficiari d'una ajuda del Programa Sòcrates Erasmus durant el curs acadèmic 2006/2007, per una universitat de la Comunitat Valenciana.  
Quarta. Sol·licituds  
1 Les sol·licituds seran formalitzades per les universitats de la Comunitat Valenciana en qualitat de gestores de les beques del Programa Sòcrates Erasmus.  
2 Les sol·licituds hauran d'anar acompanyades de la documentació següent:  
a) Documentació que acredite el finançament concedit per la universitat o altres institucions als programes de mobilitat per a la realització d'estudis universitaris en altres països de membres de la Unió Europea.  
b) Relació individualitzada i certificada, en suport paper i magnètic, dels alumnes de la universitat sol·licitant beneficiaris, en concepte de becaris, per a dur a terme períodes d'estudi reconeguts en institucions associades d'altres països membres de la Unió Europea durant el curs acadèmic 2006/2007, amb indicació dels mesos de l'estada i del país de destinació de l'alumne, així com de la localitat de residència administrativa de l'alumne.  
Esta relació d'alumnes haurà de prioritzar-se d'acord amb la puntuació que resulte d'aplicar els criteris que s'especifica en els punts a), b) i, si procedix, c) de la base setena del present annex.  
Cinquena. Termini de presentació  
1 Les universitats presentaran les sol·licituds en el termini comprés entre l'endemà al de la publicació d'esta orde en el Diari Oficial de la Generalitat i el dia 31 de gener de 2007.  
2 Les sol·licituds es presentaran en el Registre General de la Conselleria d'Empresa, Universitat i Ciència o en qualsevol dels llocs i pels procediments a què fa referència l'article 38 de la Llei 30/1992, de 26 de novembre, del Règim Jurídic de les Administracions Públiques i el Procediment Administratiu Comú.  
Sisena. Selecció de les sol·licituds  
1 Rebudes les sol·licituds, la Direcció General d'Universitat i Formació Superior comprovarà el compliment dels requisits i de les condicions de participació en la convocatòria, i en podrà requerir la informació addicional que considere necessària.  
2 L'avaluació de les sol·licituds es farà d'acord amb els criteris de selecció assenyalats a continuació i per una comissió presidida pel director general d'Universitat i Formació Superior, i en formaran part el cap del Servei de Gestió i Administració Universitària, que actuará com a secretari, i un representant de cada universitat de la Comunitat Valenciana que tinguen programes de beques per a la mobilitat dels estudiants en països de la Unió Europea durant el curs 2006/2007.  
Setena. Criteris de concessió  
Els alumnes que complisquen els requisits establits en la base tercera seran ordenats per la Universitat d'acord amb la puntuació total obtinguda per cada alumne, resultant de l'aplicació dels criteris següents:  
1. La diferència que hi ha entre la nota mitjana que consta en la certificació acadèmica personal i la nota mitjana dels alumnes del mateix ensenyament que han finalitzat els estudis en el curs acadèmic 2005/2006 en la mateixa universitat. La nota mitjana es farà sobre les assignatures superades per l'alumne d'acord amb els procediments establits en els paràgrafs a) i b) següents i cada Universitat haurà d'optar exclusivament per un d'ells.  
a) La taula d'equivalències que establix l'article primer, punt 13, del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial (BOE núm. 139, de 11.06.94).  
b) El sistema de qualificacions establit en el Reial Decret 1125/2003, de 5 de setembre, pel qual s'establix el sistema europeu de crèdits i el sistema de qualificacions en els ensenyaments universitaris de caràcter oficial i validesa en tot el territori nacional (BOE núm. 224, de 18.09.2003).  
2. Haver sigut beneficiari d'una beca per a la realització d'estudis universitaris durant el curs 2005/2006, del Ministeri d'Educació i Ciència, convocades per l'Orde ECI/2039/2005, de 17 de juny, (BOE núm. 155, de 30.06.2005) o de la Generalitat, convocades per l'Orde de 10 d'agost de 2005, de la Conselleria d'Empresa, Universitat i Ciència (DOGV núm. 5.073, de 18.08.2005). El valor atorgat als alumnes que complisquen esta condició serà de 0,5 o 1 punts, segons s'opte pel procediment per a obtindre la nota mitjana establit en el paràgraf a) o en el b) del punt 1 anterior, respectivament.  
3. Cada universitat podrà reduir la puntuació que resulte d'aplicar els criteris especificats en els punts 1 i 2 d'esta base als alumnes que, atenent a criteris semblants als establits en la present Orde, han obtingut alguna ajuda complementària a les beques del Programa Sòcrates Erasmus concedides per qualsevol institució pública o privada diferent de la Universitat o de la Unió Europea. Esta reducció serà de 0,25 o 0,50 punts, segons s'opte pel procediment per a obtindre la nota mitjana establit en el paràgraf a) o en el b) del punt 1 anterior, respectivament.  
Vuitena. Proposta  
1. La comissió establida en la base sisena, punt 2, proposarà la distribució entre les universitats del crèdit disponible establit en l'apartat segon de la present orde, atenent al nombre d'alumnes de cada una d'elles beneficiaris d'una beca del Programa Sòcrates Erasmus y del nombre total de mesos d'estada per al curs 2006/2007.  
2. La comissió, atenent al que indiquen els criteris de concessió establits en la base setena i a la distribució del crèdit disponible a què fa referència el punt anterior, proposarà l'increment de la quantia de les beques Erasmus als beneficiaris d'estes de cada universitat.   
3. L'import de l'ajuda concedida serà d'entre 60 i 90 euros per mes d'estada. Este import vindrà determinat pel país de destinació del sol·licitant, segons la taula que figura com a annex II.  
4. Les universitats, com a entitats col·laboradores, hauran d'aportar declaració responsable per la qual s'acredita que els beneficiaris proposats per la comissió complixen amb les obligacions per reintegrament de subvencions amb la Generalitat.  
Novena. Resolució  
1. La comissió, amb anterioritat al 31 de març de 2007, elevarà la proposta de concessió d'estes ajudes al director general d'Universitat i Formació Superior el qual, per delegació del conseller d'Empresa, Universitat i Ciència, acordarà la concessió de les ajudes als alumnes beneficiaris, en funció de l'import global màxim adreçat a finançar la present convocatòria.   
2. En el cas que dos o més alumnes obtinguen la mateixa puntuació total, a la que fa referència la base sèptima d'esta orde, tindrà preferència per a optar a l'ajuda l'alumne que realitze una estada de major duració sobre el de menor duració.  
3. Els alumnes que reunisquen els requisits establits en la convocatòria i no resulten beneficiaris en raó de la puntuació obtinguda, podran suplir les renúncies o revocacions que entre els beneficiaris puguen produir-se.  
4. El termini per dictar resolució serà de tres mesos comptadors des de l'acabament del termini establit per a presentar sol·licituds. En el cas que l'òrgan competent no dictara resolució en este temps, es pot considerar desestimada la sol·licitud per silenci administratiu.  
5. La resolució que es publicarà en el Diari Oficial de la Generalitat substituirà la notificació individual i tindrà els mateixos efectes que esta, segons el que disposa l'article 59.5 de la Llei 30/1992, de 26 de novembre, del Règim Jurídic de les Administracions Públiques i el Procediment Administratiu Comú.  
Desena. Justificació i pagament  
L'import global de les ajudes es lliurarà a cada universitat, prèvia justificació davant de la Direcció d'Universitat i Formació Superior de:  
1. L'acte administratiu de la universitat pel qual s'acorde l'increment de la quantia de la beca als alumnes beneficiaris en concepte de becaris de programes de mobilitat en el curs 2006/2007, amb expressió de la quantia del complement d'esta i del total resultant, així com de la seua notificació a l'alumne beneficiari.  
2. La declaració responsable de la universitat, com a entitat col·laboradora, per la qual s'acredita que els beneficiaris d'esta subvenció complixen amb les obligacions per reintegrament de subvencions amb la Generalitat.  
Esta documentació justificativa haurà de ser presentada en el termini d'un mes des de la publicació de la resolució d'adjudicació.  
Onzena. Col·laboració de la Generalitat.  
Les universitats hauran de fer constar en totes les publicacions sobre beques Erasmus, que estes compten amb una ajuda complementària de la Generalitat.  
Dotzena. Obligacions dels becaris.  
1. Els alumnes becats estan obligats a realitzar l'activitat que ha motivat la concessió durant el període gaudit, així com a complir aquelles obligacions específiques que indica la present convocatòria.  
2. Quedarà sense efecte la concessió de la beca, després de l'audiència a la persona interessada, quan no es realitzara l'activitat que va motivar la concessió, quan deixaren de reunir-se els requisits que es van exigir o quan s'incompliren, sense causa que ho justifique, les condicions establides en la convocatòria.  
ANNEX II  
Import mensual en euros per país d'estada  
País Import País Import  
Alemanya 78 Letònia 90  
Àustria 60 Liechtenstein 90  
Bèlgica 78 Lituània 90  
Bulgària 90 Luxemburg 78  
Dinamarca 90 Malta 90  
Eslovàquia 78 Noruega 90  
Eslovènia 90 Països Baixos 78  
Estònia 90 Polònia 78  
Finlàndia 90 Portugal 60  
França 78 Regne Unit 78  
Grècia 60 República Txeca 78  
Hongria 78 Romania 90  
Irlanda 78 Suècia 90  
Islàndia 90 Turquia 78  
Itàlia 78 Xipre 78